Document ID: 32010D0717

SKLEP SVETA
z dne 8. novembra 2010
o odobritvi, v imenu Evropske unije, sprememb Konvencije o prihodnjem večstranskem sodelovanju ribištva severozahodnega Atlantika
(2010/717/EU)
SVET EVROPSKE UNIJE JE -
ob upoštevanju Pogodbe o delovanju Evropske unije, zlasti člena 43(2) v povezavi s členom 218(6)(a) Pogodbe,
ob upoštevanju predloga Evropske komisije,
ob upoštevanju odobritve Evropskega parlamenta,
ob upoštevanju naslednjega:
(1)
S Konvencijo o prihodnjem večstranskem sodelovanju ribištva severozahodnega Atlantika (v nadaljevanju besedila: Konvencija), ki je bila podpisana v Ottawi dne 24. oktobra 1978 in je začela veljati 1. januarja 1979, se je ustanovila Organizacija za ribištvo severozahodnega Atlantika (NAFO).
(2)
Skupnost je h Konvenciji pristopila na podlagi Uredbe Sveta (EGS) št. 3179/78 z dne 28. decembra 1978 o Konvenciji o prihodnjem večstranskem sodelovanju ribištva severozahodnega Atlantika, ki jo je sklenila Evropska gospodarska skupnost (1).
(3)
Zaradi začetka veljavnosti Lizbonske pogodbe 1. decembra 2009 je Evropska unija nadomestila in nasledila Evropsko skupnost.
(4)
Splošni svet NAFO je na letnih srečanjih 2007 in 2008 sprejel spremembe Konvencije o prihodnjem večstranskem sodelovanju ribištva severozahodnega Atlantika (v nadaljevanju besedila: spremembe). S spremembami je bilo pregledanih več vidikov Konvencije s primarnim namenom uskladitve z drugimi novejšimi regionalnimi konvencijami in mednarodnimi instrumenti na področju ribištva in vključitve sodobnih konceptov v upravljanje ribištva.
(5)
Spremembe Uniji pomagajo pri izpolnjevanju njenih mednarodnih obveznosti v zvezi s trajnostnim ribolovom ter pri podpiranju ciljev Pogodbe.
(6)
Zato je treba spremembe odobriti -
SPREJEL NASLEDNJI SKLEP:
Člen 1
Odobrijo se spremembe Konvencije o prihodnjem večstranskem sodelovanju ribištva severozahodnega Atlantika (v nadaljnjem besedilu: spremembe).
Besedilo sprememb je priloženo k temu sklepu.
Člen 2
Predsednik Sveta je pooblaščen, da imenuje osebo, pooblaščeno za uradno obvestilo iz člena XXI(3) Konvencije, s katerim izrazi, da so spremembe za Unijo zavezujoče (2).
Člen 3
Ta sklep začne veljati z dnem sprejetja.
V Bruslju, 8. novembra 2010

Labels: 20
19
5
6